‘હવે, એક તો હું અહીંયાં બોર થાઉ છું અને ઉપરથી તું બોર ખાવાનું કહે છે! મારે નથી ખાવા… તું ખા…‘ મોં મચકોડી શિખા ફરી પોતાના ઇઅરફોન કાનમાં નાંખવા માંડી ત્યાં જ મથુર મલકાતા ચહેરે બોલ્યો, ‘મેડમ, લાઈફ બોર થવા માટે નથી, લાઈફ તો બોર ખાવા માટે છે!‘ મથુરના આ શબ્દોએ શિખાને તેના તરફ જોવા મજબૂર કરી. ‘મારા બોર ખાશોને એટલે ગમે તેવી બોર લાઈફ પણ જોર મારવા માંડશે! એકદમ મીઠાં અને તાજા છે. એક વાર ખાઈને તો જુઓ આવા મીઠા બોર તમે ક્યારેય નહીં ખાધા હોય, ગેરંટી!‘